বাংলা কমিক্‌সের ক্ষেত্রে উৎসাহব্যঞ্জক পরিস্থিতি নিয়ে সংশয় আছে! কারণ বাংলা প্রকাশনার সঙ্গে যুক্ত মহলে কমিক্‌স সম্বন্ধে তাচ্ছিল্যের সঙ্গে যুক্ত হয়েছে শিল্পীদের অনাগ্রহ। এছাড়া লেখক ও পাঠকের মধ্যে একটা যোগাযোগ থাকলেও শিল্পী ও পাঠকের মধ্যে কোন যোগাযোগ নেই, শিল্পীর কাজ দেখে আগ্রহ বোধ করলেও পাঠক তাঁর প্রশংসা বা সমালোচনা কোনটাই শিল্পীকে জানাতে পারেন না। ঠিক এই পরিস্থিতিতে আমাদের এই পত্রিকা প্রকাশের পরিকল্পনা। আমাদের লক্ষ্য পাঠকের কাছে কমিক্‌স ও অলংকরণের ঐতিহ্য ও ভূমিকার কথা তুলে ধরা, তার সঙ্গে পুরনো-নতুন শিল্পীদের পরিচয় ও কাজের নিদর্শন উপস্থিত করা। ‘কমিক্স ও গ্রাফিক্স’ পাঠকের সাথে শিল্পীদের যোগাযোগের সেতু বন্ধন করবে।